joelniklaus/EU_Wikipedias huggingface dataset:
Μπγερν πο Χέγεν

Ο Μπγερν πο Χέγεν (σουηδ. Björn på Högen) ήταν σύμφωνα με τα Σάγκας του Χέρβαραρ ημιμυθικός βασιλιάς της Σουηδίας, γιος του Ερρίκου Μπγέρνσον και συμβασιλέας με τον αδελφό του Άνουντ της Ουψάλα.

"Οι γιοι του Μπγερν του Σιδηρόπλευρου ήταν ο Ερρίκος και ο Ρεφίλ. Ο Ρεφίλ ήταν πολεμικός πρίγκιπας και αντιβασιλιάς. Ο βασιλιάς Ερρίκος βασίλευσε μετά τον πατέρα του αλλά για πολύ μικρό χρονικό διάστημα. Στην συνέχεια ο Έρικ Ρεφίλσον, γιος του Ρεφίλ, διαδέχθηκε τον θείο του στον θρόνο και ήταν πολύ ισχυρός βασιλιάς και μεγάλος πολεμιστής. Οι γιοι του Ερρίκου Μπγέρνσον ήταν ο Άνουντ της Ουψάλα και ο Μπγερν πο Χέγεν και διαδέχθηκαν μαζί στον θρόνο τον ξάδελφο τους Ερρίκο. Ο βασιλιάς Μπγερν έκτισε ένα σπίτι το οποίο ονομάστηκε "Χειράμαξα", γι' αυτό ο ίδιος αποκλήθηκε Μπγερν της χειράμαξας. Ο ποιητής Μπραγκί μίλησε εκτεταμένα για αυτόν. Ο βασιλιάς Ονάντ είχε έναν γιο με το όνομα Ερρίκος που διαδέχθηκε στον θρόνο της Ουψάλα τον πατέρα του. Ο Μπγερν ήταν πολυμήχανος βασιλιάς, στις μέρες του ο Χάραλντ Χορφάγκρε έγινε βασιλιάς της Νορβηγίας και ένωσε όλο το βασίλειο της Νορβηγίας υπό την εξουσία του". 

Η πηγή αυτή χρονολογεί τον Μπγερν στις αρχές του 9ου αιώνα καθώς ο ανιψιός του Έρικ Άνουντσον ο οποίος τον διαδέχτηκε ήταν σύγχρονος με τον Χάραλντ Χορφάγκρε.  Το Βιβλίο του Αποικισμού αναφέρει έναν Σουηδό με το όνομα Πόρπρ Κνάππρ, ο οποίος ήταν αρχηγός των πρώτων εποίκων που εγκαταστάθηκαν στην Ισλανδία και του οποίου ο πατέρας ήταν ο Μπγερν πο Χέγεν. Ο Μπγερν επιπλέον είχε στην αυλή του έναν ποιητή με το όνομα Μπραγκί ο πρεσβύτερος, ενώ ένας δεύτερος ποιητής αναφέρεται επίσης στην αυλή του με το όνομα Έρπρ Ιουτάντι.

Ταυτοποίηση με τον βασιλιά Μπέρν της Μπίρκα
Μια επιβεβαίωση σχετικά με το όνομα του Μπγερν πο Χέγεν βρέθηκε στο έργο του Ρίμπερτ (πέθανε το 888), ο οποίος συσχετίζει τον Μπγερν με τον "βασιλιά Μπερν" που αναφέρεται από τους κατοίκους της Μπίρκα στο ταξίδι του Αγίου Άνσγκαρ στην πόλη (827). Ο βασιλιάς αυτός με το όνομα Μπγερν ταυτίζεται με τον Μπγερν πο Χέγεν. 
Πολλοί ιστορικοί αναφέρονται ονομαστικά στον συγκεκριμένο Μπερν ως "βασιλιά της Μπίρκα" αλλά δεν υπάρχει καμμιά ιστορική ένδειξη ότι αυτή αποτελούσε ξεχωριστό βασίλειο. Ο Ρίμπερτ αναφέρεται προφανώς στο ταξίδι του Άνσγκαρ στην πόλη της Μπίρκα, η οποία αποτελούσε τμήμα του βασιλείου του Μπγερν πο Χέγεν.  Την ίδια περίοδο στην οποία έγινε η επίσκεψη του Άνσγκαρ στη Μπίρκα αναφέρεται άλλος ένας Σουηδός βασιλιάς με το όνομα Άνουντ, ο οποίος ήταν εξόριστος και επέστρεψε με τη βοήθεια της Δανίας και ο βασιλιάς αυτός ταυτίζεται με τον Άνουντ της Ουψάλα, αδελφό του Μπγερν πο Χέγεν που αναφέρεται στα Σάγκας του Χέρβαραρ.

Παραπομπές

Πηγές
Chisholm, Hugh, ed. (1911). "Sweden". Encyclopædia Britannica. 26 (11th ed.). Cambridge University Press. p. 197.
"Hervarar saga ok Heiðreks"
Jónsson, Finnur (1890). "Om skjaldepoesien og de ældste skjalde

Εξωτερικοί σύνδεσμοι
Άνουντ Τζόνσον
Η ζωή του Αγίου Άνσγκαρ

Οίκος του Μούνσο
Ήμι-μυθικοί βασιλείς της Σουηδίας
Μπιορν Έρικσον

Ο Μπιορν Έρικσον, ημιμυθικός βασιλιάς της Σουηδίας (882 - 932) ήταν ο πατέρας του Όλαφ Β΄ Μπιόρνσον και του Ερρίκου του Νικηφόρου πρώτου ιστορικού βασιλιά της Σουηδίας και σύμφωνα με τα Σάγκας του Χάραλντ Χορφάγκρε και τα Σάγκας του Ερβαράρ παππούς του Στίρμπιορν του ισχυρού.  Τα ίδια Σάγκας αναφέρουν ότι ο Μπιορν Έρικσον ήταν γιος του Έρικ Άνουντσον που πολέμησε με τον πρώτο Νορβηγό βασιλιά Χάραλντ Χορφάγκρε, διαδέχθηκε τον πατέρα του Άνουντ της Ουψάλας και τον θείο του Μπιορν ατ Αουγκί, τα χρονικά αναφέρουν :

"Ο βασιλιάς Όλαντ είχε έναν γιο τον Έρικ που διαδέχθηκε στον θρόνο της Ουψάλα τον πατέρα του, ήταν ένας πλούσιος βασιλιάς και στις μέρες του ο Χάραλντ Χορφάγκρε έγινε βασιλιάς της Νορβηγίας , ο πρώτος βασιλιάς που ένωσε την χώρα με το στέμμα του. Ο Έρικ της Ουψάλα είχε έναν γιο τον Μπιορν που ανέβηκε στον θρόνο μετά τον πατέρα του και βασίλευσε για πολύ χρόνο. Ο Έρικ ήταν ο πατέρας του Ερρίκου του Νικηφόρου και του Όλαφ, παππούς του Στίρμπιορν του ισχυρού". 
Τα Σάγκας αργότερα αναφέρουν ότι κυβέρνησε 50 χρόνια  

"Υπήρξαν πολλές διαταραχές στο Γκότλαντ την περίοδο που ζούσε ακόμα ο Έρικ Έιντμουνσον αλλά πέθανε όταν ο Χάραλντ Χορφάγκρε έγινε βασιλιάς όλων των Νορβηγών για 10 χρόνια, μετά τον Έρικ ο Μπιορν έγινε βασιλιάς των Σουηδών 50 χρόνια, ήταν ο πατέρας του Ερρίκου του Νικηφόρου και του Όλαφ του πατέρα του Στίρμπιορν."
Ο Σνόρρι Στούρλουσον στα ιερά Σάγκας του Όλαφ αναφέρει ότι ο Θόργκνι ο Νομοθέτης είπε :

"Ο πατέρας μου ήταν για πολύ καιρό μαζί με τον βασιλιά Μπιορν από τον οποίο έμαθε τις τακτικές και τις μεθόδους του, στην εποχή του το βασίλειο της Σουηδίας βρισκόταν σε μεγάλη δύναμη, ήταν εξαιρετικά αγαπητός και κοινωνικός με τους φίλους του". 
Όταν πέθανε ο Μπιορν οι γιοι του Όλαφ και Έρικ εκλέχτηκαν βασιλείς της Σουηδίας, ο Έρικ θα αποκληρώσει τον ανιψιό του Στίρμπιορν.
Ο Αδάμ της Βρέμης ωστόσο αναγνωρίζει τον Έμουντ Έρικσον σαν τον προκάτοχο του Ερρίκου του Νικηφόρου, όπως φαίνεται οι Σουηδοί είχαν ένα σύστημα συμβασιλείας και ο Έμουντ Έρικσον ήταν συμβασιλέας του Μπιορν Έρικσον, το όνομα του Μπιορν μεταφράζεται στα Σουηδικά σε "αρκούδα".

Παραπομπές

Εξωτερικοί σύνδεσμοι

Νορβηγικό Λεξικό
Τα Σάγκας του Ερβαβάρ
Τα Σάγκας του Χάραλντ Χορφάγκρε
Τα Σάγκας του Όλαφ Χάραλντσον

Οίκος του Μούνσο
Ήμι-μυθικοί βασιλείς της Σουηδίας
Όλαφ Β΄ Μπιόρνσον

Ο Όλαφ Β΄ Μπιόρνσον ήταν σύμφωνα με τα Σάγκας του Ερβαράρ και τα Σάγκας του Χάραλντ Χορφάγκρε ημιμυθικός βασιλιάς της Σουηδίας την περίοδο (περί το 970 - περί το 975).  Ο Όλαφ ήταν γιος του ημιμυθικού βασιλιά της Σουηδίας Μπιορν Έρικσον, μετά τον θάνατο του πατέρα του συμβασίλευσε μαζί με τον αδελφό του Ερρίκο τον Νικηφόρο τον πρώτο ιστορικό βασιλιά της Σουηδίας. Με την σύζυγο του Ίνγκεμποργκ Θράντσνταττερ απέκτησε τον Στίρμπιορν τον Ισχυρό και την Γκύριντ της Σουηδίας σύζυγο του Χάραλντ Α΄ της Δανίας. Ο Όλαφ πέθανε δηλητηριασθείς από ένα γεύμα, ο αδελφός του Ερρίκος αντί να ανακηρύξει διάδοχο του τον γιο του Στίρμπιορν τον Ισχυρό προτίμησε τον αγέννητο γιο του Όλαφ Σκότκονουνγκ.

Παραπομπές

Πηγές

Fredrik Åhlander. "Kung Olof II Björnsson"
Verner von Heidenstam. "Hjälmdis Rider Till Erik Segersäll"

Εξωτερικοί σύνδεσμοι

Στίρμπιορν ο Ισχυρός

Οίκος του Μούνσο
Ήμι-μυθικοί βασιλείς της Σουηδίας
Σάφι

Το Σάφι (Βερβερικά: Asfi, ⴰⵙⴼⵉ · Αραβικά: أسفي, Πορτογαλικά: Safim) είναι πόλη και σημαντικός λιμένας στο δυτικό Μαρόκο, χτισμένη στα παράλια του Ατλαντικού Ωκεανού. Είναι επίσης πρωτεύουσα της επαρχίας Σάφι με πληθυσμό 308.508 κατοίκων στην απογραφή του Μαρόκου το 2014. Η πόλη ήταν προτεκτοράτο της Πορτογαλική Αυτοκρατορίας από το 1488 έως το 1541, κέντρο της βιομηχανίας ύφανσης του έθνους και έγινε φορταλέζα του Πορτογαλικού Στέμματος το 1508.  Το Σάφι είναι το κύριο αλιευτικό λιμάνι της βιομηχανίας σαρδέλας της χώρας και εξάγει επίσης φωσφορικά, κλωστοϋφαντουργικά και κεραμικά. Κατά τη διάρκεια του Δευτέρου Παγκοσμίου Πολέμου, το Σάφι ήταν ο χώρος της επιχείρησης Blackstone, ένας από τους χώρους προσγείωσης για την επιχείρηση Πυρσός.

Κλίμα 
Το κλίμα του Σάφι είναι μεσογειακό.

Πληθυσμός 

Ο πληθυσμός της πόλης αποτελείται κυρίως από Βερβέρους και Άραβες και επιμίξεις των δύο λαών.

Μέχρι και τον 20ο αιώνα η πόλη είχε ισχυρή εβραϊκή παρουσία, η οποία αποτελούσε το 1/4 του συνολικού πληθυσμού της πόλης. Σήμερα το μεγαλύτερο μέρος της κοινότητας έχει μεταναστεύσει για τη Γαλλία, τον Καναδά, το Ισραήλ και αλλού.

Λιμένες Μαρόκου
Πόλεις του Μαρόκου

Αναφορές
Χάρι Κέιν

Ο Χάρι Έντουαρντ Κέιν, ΜΒΑ (αγγλικά: Harry Edward Kane, γεννήθηκε 28 Ιουλίου 1993) είναι Άγγλος επαγγελματίας ποδοσφαιριστής, ο οποίος αγωνίζεται ως επιθετικός στην Πρέμιερ Λιγκ με την Τότεναμ και είναι διεθνής με την Εθνική Αγγλίας.

Έκανε το ντεμπούτο του στην πρώτη ομάδα της Τότεναμ στις 25 Αυγούστου 2011, στο ΟΥΕΦΑ Γιουρόπα Λιγκ, στο παιχνίδι με αντίπαλο τη Χαρτς. Πριν την ένταξή του στην πρώτη ομάδα της Τότεναμ είχε παραχωρηθεί ως δανεικός στην Λέιτον Όριεντ, που αγωνίζονταν στην Λιγκ Ουάν, στη Μίλγουολ και τη Λέστερ Σίτι, ομάδες που αγωνίζονταν στην Τσάμπιονσιπ, και στη Νόριτς Σίτι που αγωνίζονταν στην Πρέμιερ Λιγκ.

Έγινε βασικός για την Τότεναμ στη σεζόν 2014-15, κατά την οποία πέτυχε 31 γκολ, 21 από τα οποία στο πρωτάθλημα, και πήρε τον τίτλο  "PFA Νέος Παίκτης της Χρονιάς". Ο Κέιν ήταν πρώτος σκόρερ της Πρέμιερ Λιγκ και τις σεζόν 2015-16 και 2016-17, και συμμετείχε με τη Τότεναμ στα προκριματικά για το Τσάμπιονς Λιγκ και στις δύο περιπτώσεις. Έχει πάρει τον τίτλο του "Ποδοσφαιριστή του Μήνα" για την Πρέμιερ Λιγκ έξι φορές και σκόραρε πάνω από 100 γκολ για την Τότεναμ.

Στις 16 Μαρτίου του 2022 έγινε ο πρώτος σκόρερ της Πρέμιερ Λιγκ σε εκτός έδρας παιχνίδια με 95 γκολ, προσπερνώντας στη σχετική λίστα τον Γουέιν Ρούνεϊ. Μάλιστα ανέβηκε στην κορυφή της λίστας δίνοντας 139 παιχνίδια, δηλαδή 104 λιγότερα από τον Ρούνεϊ, ο οποίος χρειάστηκε 243 αγώνες.  

Ο Κέιν έγινε διεθνής με την εθνική ομάδα της Αγγλίας U-17, U-19, U-20 και U-21. Σκόραρε στο διεθνές ντεμπούτο του με την ομάδα ανδρών της Εθνικής Αγγλίας στις 27 Μαρτίου 2015 και συμμετείχε στο Ευρωπαϊκό Πρωτάθλημα του 2016 στο Παγκόσμιο Κύπελλο του 2018, όπου με έξι γκολ κατέκτησε το χρυσό παπούτσι της διοργάνωσης, και στο Ευρωπαϊκό Πρωτάθλημα Ποδοσφαίρου 2020. Με την Εθνική Αγγλίας των ανδρών έχει σκοράρει 51 γκολ και βρίσκεται πίσω στην σχετική λίστα μόνο από τον Γουέιν Ρούνεϊ ο οποίος έχει 53.

Διακρίσεις 

 Ομάδα της χρονιάς PFA της Πρέμιερ Λιγκ (4): 2014–15, 2015–16,  2016–17, 2020–21
 PFA Νέος Παίκτης της Χρονιάς: 2014–15
 Πρώτος σκόρερ πρωταθλήματος Αγγλίας (3): 2015–16, 2016–17, 2020–21
 Βραβείο καλύτερου παίκτη της χρονιάς στην Αγγλία (2): 2017,  2018
 Βραβείο περισσότερων ασίστ στην Πρέμιερ Λιγκ:  2020-2021
 Παγκόσμιο Κύπελλο FIFA Χρυσό Παπούτσι: 2018
 Καλύτερη ομάδα Dream Παγκοσμίου Κυπέλλου FIFA: 2018
 Καλύτερος σκόρερ της IFFHS στον κόσμο: 2017

Τάγματα 

 Μέλος του Τάγματος της Βρετανικής Αυτοκρατορίας: 2019

Δείτε επίσης 
 Κατάλογος ποδοσφαιριστών ανδρών με 50 ή περισσότερα διεθνή γκολ

Παραπομπές 

Επιθετικοί ποδοσφαιριστές
Ποδοσφαιριστές Εθνικής Αγγλίας
Ποδοσφαιριστές Εθνικής Αγγλίας Κ21
Ποδοσφαιριστές Πρέμιερ Λιγκ 
Ποδοσφαιριστές Φούτμπολ Λιγκ (Αγγλία)
Άγγλοι ποδοσφαιριστές
Ποδοσφαιριστές Λέστερ Σίτι
Ποδοσφαιριστές Λέιτον Όριεντ
Ποδοσφαιριστές Μίλγουολ ΦΚ
Ποδοσφαιριστές Νόριτς Σίτι
Ποδοσφαιριστές Πρέμιερ Λιγκ
Ποδοσφαιριστές Τότεναμ Χότσπερ
Ποδοσφαιριστές Ευρωπαϊκού Πρωταθλήματος 2016
Ποδοσφαιριστές Παγκοσμίου Κυπέλλου 2018
Ποδοσφαιριστές Ευρωπαϊκού Πρωταθλήματος 2020
Μοϊά

Η Μοϊά (καταλανικά: Moià) είναι δήμος στην κομάρκα Μοϊανές της Καταλονίας στην Ισπανία. Από τον Μάιο του 2015 είναι η πρωτεύουσα της νέας κομάρκας Μοϊανές, ενώ προηγουμένως ανήκε στην κομάρκα Μπαζές.Ο δήμος έχει έκταση 75,3 τ.χλμ. και πληθυσμό 5.760 κατοίκων το 2014.

Παραπομπές

Εξωτερικοί σύνδεσμοι 
 Κυβερνητικές σελίδες δεδομένων (Καταλανικά)
Πόλεις της Καταλονίας
Μισανδρισμός

Ο μισανδρισμός ή μισανδρία είναι το μίσος, η περιφρόνηση ή η προκατάληψη εναντίον ανδρών ή αγοριών. Είναι παράλληλη σε μορφή με τον μισογυνισμό. Ο μισανδρισμός μπορεί να εκδηλωθεί με διάφορους τρόπους, συμπεριλαμβανομένων των διακρίσεων λόγω φύλου, της δυσφήμησης των ανδρών, της βίας κατά των ανδρών, της σεξουαλικής αντικειμενοποίησης των ανδρών, ή γενικότερα του μίσους, του φόβου, του θυμού και της περιφρόνησης των ανδρών.

Ο μισανδρισμός ταυτίζεται συχνά αλλά όχι απαραίτητα ορθώς με τον ακραίο φεμινισμό τρίτου και τέταρτου κύματος. 

Ακτιβιστές υπέρ των δικαιωμάτων των αντρών και άλλων μασκουλινιστικές οργανώσεων έχουν ασκήσει κριτική σε σημερινούς νόμους σχετικά με το διαζύγιο, την ενδοοικογενειακή βία και τους βιασμούς ως παραδείγματα συνταγματικού μισανδρισμού.

Παραπομπές 

Φύλο
Προκαταλήψεις
Μίσος
Διάκριση
Σεξισμός
Επαρχία Μους

Η Επαρχία Μους (Τουρκικά: Muş ili, Κουρδικά: Parêzgeha Mûşê) είναι μια επαρχία στην ανατολική Τουρκία. Έχει έκταση 8.196 τ.χλμ. στην και έχει πληθυσμό 406.886 κατοίκων σύμφωνα με την εκτίμηση του 2010, μειωμένος από τους 453.654 κατοίκους το 2000. Πρωτεύουσα της επαρχίας είναι η πόλη Μους. Μια άλλη πόλη στην επαρχία, το Μαλαζγκίρτ (Μανζικέρτ), είναι γνωστό για την Μάχη του Μανζικέρτ του 1071. Η πλειοψηφία του πληθυσμού της επαρχίας είναι Κούρδοι.

Επαρχίες 
Η επαρχία Μους διαιρείται σε 6 επαρχίες (η επαρχία πρωτεύουσας εμφανίζεται σε έντονα γράμματα):
 Μπουλανίκ
 Χάσκιοϊ
 Κορκούτ
 Μαλαζγκίρτ
 Μους
 Βάρτο

Οικονομία 
Ιστορικά, το Μους ήταν γνωστή για την παραγωγή σιταριού. Η επαρχία επίσης καλλιεργούσε ριζάρι, και οι ντόπιοι το διατηρούσαν χρησιμοποιώντας το για βαφή.Η περιοχή είχε επίσης ορυχεία αλατιού. Το 1920, η περιοχή είχε τόσο αλάτι που ειπώθηκε ότι είχε αρκετό για να τροφοδοτήσει την Ευρώπη και την Ασία.

Παραπομπές

Εξωτερικοί σύνδεσμοι 
 Ιστοσελίδα του κυβερνήτη
 Πληροφορίες πρόγνωσης καιρού του Μους

Επαρχίες της Τουρκίας
Τουρκικό Κουρδιστάν
My Hero Academia

Το My Hero Academia (Ιαπωνικά: 僕のヒーローアカデミア, Χέπμπορν: Boku no Hīrō Akademia, επίσημος τίτλος στα Ελληνικά:  Η Δική μου Ακαδημία Ηρώων) είναι σειρά περιπέτειας και κωμωδίας manga γραμμένη και εικονογραφημένη από τον Κοχέι Χορικόσι. Έχει γίνει σειρά στο Weekly Shōnen Jump από τον Ιούλιο του 2014 και 16 τόμοι έχουν συλλεχθεί σε μορφή tankōbon. Η σειρά έχει αδειοδοτηθεί για την κυκλοφορία στην αγγλική γλώσσα από την Viz Media και άρχισε τη δραματοποίηση σε επεισόδια στο εβδομαδιαίο ψηφιακό ανθολόγιο manga Weekly Shōnen Jump στις 9 Φεβρουαρίου του 2015. Η σειρά και το manga έχει κυκλοφορήσει σε διάφορες χώρες όπως στις Ηνωμένες Πολιτείες της Αμερικής, Ισπανία, Γερμανία και Σιγκαπούρη. 

Ο πρωταγωνιστής, Izuku Midoriya είναι ένα αγόρι που γεννήθηκε χωρίς υπερδυνάμεις  σε έναν κόσμο όπου αυτές είναι τόσο συχνές που αποτελούν πλέον το φυσιολογικό, αλλά που ονειρεύεται να γίνει και ο ίδιος υπερήρωας. Τελικά συναντά το μεγαλύτερο ήρωα του κόσμου ο οποίος μετά από ένα συμβάν θαυμάζει τη γενναιότητα και το ηρωικό πνεύμα του Izuku και αποφασίζει να του μεταβιβάσει τη δύναμή του. Η ιστορία ακολουθεί τον Izuku στις περιπέτειές του σε μια Ακαδημία Εκπαίδευσης Ηρώων, όπου από ένα ντροπαλό παιδί σταδιακά ωριμάζει και παράλληλα μαθαίνει να χρησιμοποιεί τη δύναμη που έλαβε η οποία είναι υπερβολικά ισχυρή για να ελέγξει. Ωστόσο, η σειρά δεν εστιάζει μόνο στον πρωταγωνιστή, αλλά και στους συμμαθητές του.

Το manga προσαρμόστηκε σε τηλεοπτική σειρά anime. Η πρώτη σεζόν προβλήθηκε από τις 3 Απριλίου έως τις 26 Ιουνίου του 2016. Η δεύτερη σεζόν προβλήθηκε από την 1η Απριλίου έως τις 30 Σεπτεμβρίου 2017. Η τρίτη σεζόν προβλήθηκε από τις 7 Απριλίου έως τις 29 Σεπτεμβρίου 2018. Η πρώτη ταινία του My Hero Academia: The 2 Heroes έκανε πρεμιέρα στις 3 Αυγούστου. Η τέταρτη σεζόν έκανε πρεμιέρα στις 10 Οκτωβρίου 2019. Επιπροσθέτως, η δεύτερη ταινία του My Hero Academia, με τίτλο My Hero Academia: Heroes Rising θα κάνει πρεμιέρα στις 20 Δεκεμβρίου 2019 στους κινηματογράφους της Ιαπωνίας. Η τέταρτη σεζόν προβλήθηκε από τις 12 Οκτωβρίου 2019 έως τις  4 Απριλίου 2020. Η πέμπτη σεζόν προβλήθηκε από τις 27 Μαρτίου 2021 έως τις 25 Σεπτεμβρίου 2021. Ανακοινώθηκε ότι το 2022 θα κάνει πρεμιέρα η 6η σεζόν της σειράς καθώς η ιστορία θα φτάσει στη τελική ευθεία. 

Στις 18 Ιουλίου 2022, η εταιρεία Digital Soul Entertainment ξεκίνησε την κυκλοφορία του πρώτου κύκλου της τηλεοπτικής σειράς με Ελληνική Μεταγλώττιση και υπότιτλους σε ειδική έκδοση DVD.↵Τη σκηνοθεσία της σειράς για την ελληνική μεταγλώττιση έχουν αναλάβει η Χίλντα Ηλιοπούλου και ο Δημήτρης Σαρλός.

Παραπομπές 

Σειρές manga
Σειρές anime
Anime και manga περιπέτειας
Κωμικά anime και manga
Shōnen anime και manga
Γνωστική συμπεριφορική θεραπεία

Η γνωστική συμπεριφορική θεραπεία (ΓΣΘ, αγγλικά: cognitive behavioral therapy, CBT), γνωστή και ως γνωσιακή συμπεριφοριστική θεραπεία, είναι μια ψυχοκοινωνική παρέμβαση που είναι η πιο ευρέως χρησιμοποιούμενη πρακτική που βασίζεται σε τεκμηριώσεις για τη βελτίωση της ψυχικής υγείας. Με γνώμονα την εμπειρική έρευνα, η ΓΣΘ επικεντρώνεται στην ανάπτυξη προσωπικών στρατηγικών αντιμετώπισης που στοχεύουν στην επίλυση των σημερινών προβλημάτων και στην αλλαγή των προβληματικών μορφών των γνωστικών προσεγγίσεων (π.χ. σκέψεις, πεποιθήσεις και διαθέσεις), συμπεριφορές και συναισθηματική ρύθμιση. Αρχικά σχεδιάστηκε για να θεραπεύει την κατάθλιψη και τώρα χρησιμοποιείται για πολλές καταστάσεις ψυχικής υγείας.

Στο πλαίσιο της θεραπείας, η εστίαση τοποθετείται στον τρόπο που το άτομο αντιλαμβάνεται ένα γεγονός και πώς το αξιολογεί, και όχι τόσο στο γεγονός το ίδιο. Οι γνωστικές διεργασίες που συμβαίνουν αυτόματα κατά την διάρκεια της αξιολόγησης είναι ο στόχος στη διάρκεια της θεραπείας. Μία προβληματική αξιολόγηση ενός συμβάντος μπορεί να οδηγήσει στην διαμόρφωση λανθασμένης πεποίθησης με αποτέλεσμα μία διαφορετική συμπεριφορά του ατόμου προς το συμβάν αυτό απ' ότι θα είχε αν το αξιολογούσε διαφορετικά.

Παραπομπές-σημειώσεις

Επιπλέον ανάγνωση 
 Γνωστική συμπεριφορική θεραπεία, Εκδόσεις Πατάκη, 2010, ISBN 960-16-2065-6

Εξωτερικοί σύνδεσμοι 
 Association for Behavioral and Cognitive Therapies (ABCT)
 British Association for Behavioural and Cognitive Psychotherapies
 National Association of Cognitive-Behavioral Therapists
 International Association of Cognitive Psychotherapy
 Information on Research-based CBT Treatments

Ψυχοθεραπεία
Δάφνη Σκούρα

Η Δάφνη Σκούρα (15 Νοεμβρίου 1925 - 2 Δεκεμβρίου 2020) ήταν Ελληνίδα ηθοποιός και συγγραφέας. Γεννήθηκε στην Αθήνα από πατέρα με καταγωγή τη Στερεά Ελλάδα και Μικρασιάτισσα μητέρα. Σπούδασε υποκριτική στη Σχολή της Μαρίκας Κοτοπούλη και ακολούθως στο Εθνικό Θέατρο. Συνεργάστηκε με πολλά από τα μεγάλα ονόματα της θεατρικής σκηνής, όπως τους Νίκο Χατζίσκο, Βασίλη Διαμαντόπουλο, Μίμη Φωτόπουλο, Λυκούργο Καλλέργη, Μάνο Κατράκη κ.α. Υπήρξε παντρεμένη με τον αγωνιστή της Εθνικής Αντίστασης και δικηγόρο Ευάγγελο Μαχαίρα επί 57 έτη. Πρωταγωνίστησε σε πολλές ταινίες του ελληνικού κινηματογράφου, ενώ έλαβε μέρος σε θεατρικές παραστάσεις, τηλεοπτικές και ραδιοφωνικές παραγωγές. Στη διάρκεια της Κατοχής, συμμετείχε στην Εθνική Αντίσταση μέσα από τις γραμμές του ΕΑΜ. Κατά τη διάρκεια της δικτατορίας ανέπτυξε αντιστασιακή δράση, ενώ ήταν μέλος της «Νεολαίας Λαμπράκη». Παράλληλα, συμμετείχε ενεργά στο φιλειρηνικό κίνημα.

Απεβίωσε σε ηλικία 95 ετών..

Πηγές 
 Η σελίδα της ηθοποιού στο retrodb.gr

Παραπομπές 

Ελληνίδες ηθοποιοί θεάτρου
Ελληνίδες ηθοποιοί κινηματογράφου
Ελληνίδες ηθοποιοί τηλεόρασης
Ελληνίδες ηθοποιοί ραδιοφώνου
Έλληνες συγγραφείς
Εθνική Επιτροπή Τηλεπικοινωνιών και Ταχυδρομείων

Η Εθνική Επιτροπή Τηλεπικοινωνιών και Ταχυδρομείων (συντ. ΕΕΤΤ) είναι ανεξάρτητη αρχή με διοικητική και οικονομική αυτοτέλεια. Αποτελεί την Εθνική Ρυθμιστική Αρχή (ΕΡΑ) σε θέματα παροχής υπηρεσιών/δικτύων ηλεκτρονικών επικοινωνιών, συναφών ευκολιών και υπηρεσιών, καθώς και ταχυδρομικών υπηρεσιών στην Ελλάδα. Η λειτουργία της διέπεται από τα άρθρα 6 έως 11 του Ν.4070 (ΦΕΚ 82/Α/2012). 

Η ΕΕΤΤ ρυθμίζει, εποπτεύει και ελέγχει:  

 Την αγορά ηλεκτρονικών επικοινωνιών, στην οποία δραστηριοποιούνται ιδίως οι επιχειρήσεις/πάροχοι σταθερής ή/και κινητής τηλεφωνίας, ασύρματων επικοινωνιών και Διαδικτύου. 
 Τη χρήση του φάσματος ραδιοσυχνοτήτων, έχοντας, μεταξύ άλλων, αρμοδιότητα για τη χορήγηση, την ανάκληση ή τον περιορισμό των δικαιωμάτων χρήσης ραδιοσυχνοτήτων και την αδειοδότηση κατασκευών κεραιών, καθώς και για θέματα που αφορούν στις προϋποθέσεις διάθεσης στην αγορά και χρήσης συσκευών ραδιοεξοπλισμού. 
 Την ταχυδρομική αγορά, στην οποία δραστηριοποιούνται οι επιχειρήσεις παροχής ταχυδρομικών υπηρεσιών.

Επίσης, η ΕΕΤΤ ασκεί αρμοδιότητες επιτροπής ανταγωνισμού, διαθέτοντας όλες τις εξουσίες και τα δικαιώματα ελέγχου της, κατά την εφαρμογή της εθνικής και ενωσιακής νομοθεσίας του ελεύθερου ανταγωνισμού στις παραπάνω αγορές. Υπό αυτό το πρίσμα, εξασφαλίζει την ομαλή λειτουργία των αγορών, αντιμετωπίζοντας αποτελεσματικά τους κινδύνους στρέβλωσης του ανταγωνισμού και προασπίζοντας τα δικαιώματα των χρηστών.

Σημαντικά ορόσημα στη λειτουργία και εξέλιξη της EETT

Το λογότυπο της EETT
Το λογότυπο της ΕΕΤΤ αποτελείται από ένα λευκό δίκτυο που ομοιάζει με δέντρο και βρίσκεται τοποθετημένο εντός κόκκινου κύκλου και την αναγραφή της επωνυμίας "ΕΕΤΤ" με μπλε γραμματοσειρά.

Εξωτερικοί σύνδεσμοι
Ιστοσελίδα της Εθνικής Επιτροπής Τηλεπικοινωνιών και Ταχυδρομείων

Ελληνικές ανεξάρτητες αρχές
Ρυθμιστικές αρχές τηλεπικοινωνιών
Ερνέστος Α΄ της Σαξονίας-Κόμπουργκ & Γκότα

Ο Ερνέστος Α΄ (γερμ. Ernst I, 2 Ιανουαρίου 1784 - 29 Ιανουαρίου 1844) από τον Οίκο των Βέττιν ήταν δούκας της Σαξονίας-Κόμπουργκ & Γκότα και, ως Ερνέστος Γ΄, δούκας της Σαξονίας-Κόμπουργκ & Ζάαλφελντ.

Βιογραφία
Ο Ερνέστος Κάρολος Αντώνιος Λουδοβίκος ήταν ο πρωτότοκος γιος του Φραγκίσκου της Σαξονίας-Κόμπουργκ-Ζάαλφελντ και της Αυγούστας, κόρης του Ερρίκου ΚΔ΄ του Ρόις-Έμπερσντορφ.

Οικογένεια
Νυμφεύτηκε πρώτα το 1817 τη Λουίζα των Βέττιν, κόρη του Αυγούστου της Σαξονίας-Γκότα-Άλτενμπουργκ, και είχε τέκνα:
 Ερνέστος Β΄ (1818-1893), Δούκας της Σαξονίας-Κόμπουργκ & Γκότα, νυμφέυτηκε την Αλεξανδρίνα του Μπάντεν.
 Αλβέρτος (181-1861), Πρίγκιπας της Σαξονίας-Κόμπουργκ & Γκότα, νυμφεύτηκε την εξαδέλφη του Βικτωρία του Ηνωμένου Βασιλείου. Απέκτησαν εννέα παιδιά.

Διαζεύχθηκαν το 1824 (επίσημα το 1826) και ο Ερνέστος έκανε δεύτερο γάμο με την ανιψιά του Μαρία, κόρη του Αλεξάνδρου της Βυρτεμβέργης, στρατηγού· δεν απέκτησαν απογόνους.

Από μη νόμιμες σχέσεις του είχε φυσικά τέκνα. Από τη Σοφί Φερμεπέν ντε Μαρτώ:
 (νόθη) Μπέρτα Ερνεστίνε φον Σάουενσταϊν 1817-1896, παντρεύτηκε τον εκ πατρός εξάδελφό της, τον νόθο Έντουαρντ Έντγκαρ Σμιτ-Λέβε φον Λέβενφελς
Από τη Μαργκαρέτα Μπράουν:
 (νόθοι) Έρνστ Άλμπερτ και Ρόμπερτ Φέρντιναντ (1838-;), δίδυμοι. Τους δόθηκε ο τίτλος των κυρίων Φον Μπρούνεκ το 1856.

Πρόγονοι

Πηγές
 August Beck: Ernst I.: Herzog Ernst Anton Karl Ludwig von Sachsen-Koburg-Gotha. In: Allgemeine Deutsche Biographie (ADB). Band 6, Duncker & Humblot, Leipzig 1877, p. 313–317.
 Carl-Christian Dressel: Die Entwicklung von Verfassung und Verwaltung in Sachsen-Coburg 1800–1826 im Vergleich. Duncker & Humblot Berlin 2007, ISBN 978-3-428-12003-1.
 Friedrich Knorr: Ernst I., Herzog von Sachsen-Coburg-Saalfeld. In: Neue Deutsche Biographie (NDB). Band 4, Duncker & Humblot, Berlin 1959, ISBN 3-428-00185-0, pp. 620.
 Heide Schulz: Freue Dich, Coburg. Die Ode H. C. A. Eichstädts zum Royal Wedding 1840, in: Coburger Geschichtsblätter 20, 2012, p. 25–54, ISSN 0947-0336.

Παραπομπές 

Οίκος της Σαξονίας-Κόμπουργκ & Γκότα
Νίκος Μίχας

Ο Νίκος Μίχας είναι Έλληνας τραγουδιστής - τραγουδοποιός και ιατρός.

Βιογραφία 
Ο Νίκος Μίχας γεννήθηκε και μεγάλωσε στην Αθήνα και έκανε καριέρα στην Ελλάδα τραγουδώντας κυρίως ποπ ροκ μουσική. Άρχισε να ασχολείται με τη μουσική παίζοντας πιάνο και σε ηλικία 15 ετών δημιούργησε ένα ερασιτεχνικό μουσικό συγκρότημα μαζί με τον αδερφό του που έπαιζαν κυρίως διασκευές γνωστών τραγουδιών.

Ο Μίχας σπούδασε ιατρική στη Ρουμανία και εκεί δημιούργησε ένα ελληνικό φοιτητικό συγκρότημα με το όνομα Reneslip. Λίγο πριν τελειώσει την Ιατρική Σχολή επέστρεψε στην Ελλάδα και δημιουργεί ένα άλλο συγκρότημα με το όνομα ΝΙΜΑ το οποίο έπαιζε κυρίως τραγούδια τα οποία είχε γράψει ο ίδιος. Με το συγκρότημα ηχογράφησε το πρώτο του Demo LP. Το 2003, ο Μίχας ολοκλήρωσε τις σπουδές του και επέστρεψε στην Ελλάδα όπου ξεκίνησε περιοδεία με το συγκρότημα του.

Το 2004 έλαβε μέρος στο Fame Story 2 όπου τραγούδησε το τραγούδι του Το Πάρτυ  το οποίο σημείωσε πολύ μεγάλη επιτυχία και έτσι εξασφάλισε επαγγελματικό συμβόλαιο με τη δισκογραφική εταιρεία Heaven Music.  

Ύστερα από μια πετυχημένη πορεία 15 ετών και πολλές αξιόλογες συνεργασίες στον χώρο της Μουσικής ο Νίκος Μίχας πλέον εξασκεί το επάγγελμα το οποίο σπούδασε και σήμερα είναι γιατρός στα Κύθηρα όπου ταυτόχρονα  κάνει κάποιες περιορισμένες εμφανίσεις  ως τραγουδιστής αλλά και δισκογραφία.

Καριέρα 
Το 2005 κυκλοφόρησε ο πρώτος του δίσκος με τίτλο Στη Χώρα του Ποτέ ο οποίος περιέχει 12 τραγούδια, μεταξύ των οποίων τα: Το Πάρτυ, Σημάδια Καιρού, Χρόνια Καθρέφτες, τα περισσότερα από αυτά τα είχε γράψει ο ίδιος.

Ο δεύτερος του δίσκος κυκλοφόρησε το 2007 με το τίτλο Τρέχει Τίποτα και περιέχει 12 τραγούδια από τα οποία ξεχώρισε το ομώνυμο τραγούδι καθώς και Τα Παιδιά των Μπαλκονιών, σε μουσική του ιδίου και στίχους του Λάκη Λαζόπουλου.

Το 2008 κέρδισε δύο βραβεία με το κομμάτι Το Μπουρδέλο στα Μουσικά Βραβεία Mad Video Music Awards.

Το 2010-2012 επανήλθε κυκλοφορώντας μέσω της Sony BMG τρία τραγούδια, τα Πόσο σου Μοιάζω, Όταν Σε Έχω και Χόρεψε.

Το 2016 κυκλοφόρησε η τρίτη του ολοκληρωμένη ανεξάρτητη δουλειά με τίτλο Στιγμές. Από το άλμπουμ ξεχώρισαν τα κομμάτια Στιγμές, Εκείνη και Σπας.

Δισκογραφία 
 Στη Χώρα του Ποτέ (2005)
 Τρέχει Τίποτα (2008)
 Στιγμές(2014)

Έλληνες άνδρες τραγουδιστές
Φριτς Περλς

Ο Φρίντριχ Σάλομον Περλς (Friedrich Salomon Perls, 8 Ιουλίου 1893 - 14 Μαρτίου 1970), γνωστός ως Φριτς Περλς (Fritz Perls), ήταν ένας γνωστός Γερμανός ψυχίατρος και ψυχοθεραπευτής. Ο Περλς εφάρμοσε τον όρο «Gestalttherapie» (μορφολογική θεραπεία) για να προσδιορίσει τη μορφή ψυχοθεραπείας που ανέπτυξε με τη σύζυγό του, τη Λάουρα Περλς, τη δεκαετία του 1940 και τη δεκαετία του 1950. Ο Περλς συνδέθηκε με το Esalen Institute το 1964 και έζησε εκεί μέχρι το 1969. Η προσέγγισή του στην ψυχοθεραπεία σχετίζεται με την ψυχολογία Gestalt, αλλά δεν είναι ίδια με την ψυχολογία του Gestalt και είναι διαφορετική από τη θεωρητική ψυχοθεραπεία Gestalt.

Παραπομπές 

Γερμανοί ψυχίατροι
Γερμανοεβραίοι
Δημοκρατική Ένωση Κέντρου

Η Δημοκρατική Ενωση Κέντρου ήταν ένα βραχύβιο ελληνικό πολιτικό κόμμα στο χώρο του Κέντρου.

Ιστορικό
Η Δημοκρατική Ένωση Κέντρου ιδρύθηκε από τον Ιωάννη Ζίγδη, ιστορικό στέλεχος και υπουργό της Ένωσης Κέντρου, λόγω της διαφωνίας του με τη σύμπραξη του προδικτατορικού κόμματος με τις Νέες Δυνάμεις.

Συμμετείχε μόνο στις εκλογές του 1974 και παρουσίασε υποψηφίους στο νομό Δωδεκανήσου. Ουσιαστικά ήταν ένας συνδυασμός ανεξάρτητων. Ελαβε το διόλου ευκαταφρόνητο ποσοστό 13,81% στην τοπική εκλογική περιφέρεια (8.509 ψήφοι), αλλά απέτυχε να περάσει το εκλογικό μέτρο και να εκλέξει βουλευτή. Το 1976, προσχώρησε στην Ένωση Δημοκρατικού Κέντρου, υπό τον Γεώργιο Μαύρο.

Αποτελέσματα εκλογών

Βουλή των Ελλήνων

Παραπομπές

Ένωση Δημοκρατικού Κέντρου
Καταργημένα πολιτικά κόμματα στην Ελλάδα
Εσθονικό δημοψήφισμα ανεξαρτησίας (1991)

Ένα δημοψήφισμα για την ανεξαρτησία της Εσθονίας πραγματοποιήθηκε στη χώρα στις 3 Μαρτίου 1991, μαζί με ένα παρόμοιο δημοψήφισμα στη Λετονία τον ίδιο μήνα. Η ανεξαρτησία εγκρίθηκε από το 78,4% των ψηφοφόρων με προσέλευση που έφτασε το 82,9%. Η ανεξαρτησία αποκαταστάθηκε από το Εσθονικό Ανώτατο Συμβούλιο το βράδυ της 20ης Αυγούστου του ίδιου έτους.

Αποτελέσματα 
Οι ψηφοφόροι κλήθηκαν να απαντήσουν στο ερώτημα "Θέλετε την αποκατάσταση της εθνικής ανεξαρτησίας και κυριαρχίας της Δημοκρατίας της Εσθονίας;"

Δείτε επίσης 
 Λετονικό δημοψήφισμα ανεξαρτησίας και δημοκρατίας (1991) 
 Λιθουανικό δημοψήφισμα ανεξαρτησίας (1991)
 Σοβιετικό δημοψήφισμα του 1991

Παραπομπές 

Διάλυση της Σοβιετικής Ένωσης
Δημοψηφίσματα στην Σοβιετική Ένωση
Δημοψηφίσματα στην Εσθονία
Λετονικό δημοψήφισμα ανεξαρτησίας και δημοκρατίας (1991)

Ένα δημοψήφισμα για την ανεξαρτησία της Λετονίας πραγματοποιήθηκε στη χώρα στις 3 Μαρτίου του 1991, μαζί με ένα παρόμοιο δημοψήφισμα στην Δημοκρατία της Εσθονίας. Οι ψηφοφόροι κλήθηκαν να απαντήσουν το ερώτημα «Είστε υπέρ της δημοκρατικής και ανεξάρτητης Δημοκρατίας της Λετονίας». Εγκρίθηκε από το 74,9% των ψηφοφόρων, με προσέλευση 87,6%. Οι πολίτες της Δημοκρατία της Λετονίας πού ήταν εγγεγραμμένοι σε μονάδες του Σοβιετικού Στρατού είχαν και αυτοί το δικαίωμα να ψηφίσουν σε αυτό το δημοψήφισμα.

Η ανεξαρτησία της Λετονίας αποκαταστάθηκε τελικά στις 21 Αυγούστου 1991.

Παρόμοια δημοψηφίσματα ανεξαρτησίας διεξήχθησαν στην Εσθονία στις 3 Μαρτίου 1991 και στις 9 Φεβρουαρίου στη Λιθουανία.

Δείτε επίσης 
 Εσθονικό δημοψήφισμα ανεξαρτησίας (1991) 
 Λιθουανικό δημοψήφισμα ανεξαρτησίας (1991) 
 Σοβιετική Ένωση δημοψήφισμα, 1991

Παραπομπές 

Διάλυση της Σοβιετικής Ένωσης
Δημοψηφίσματα στην Σοβιετική Ένωση
Δημοψηφίσματα στην Λετονία
Πυλώριο Κοζάνης

Το Πυλώριο είναι χωριό στην Ελλάδα, στον Δήμο Βοΐου στην περιφέρεια Δυτικής Μακεδονίας. Έχει πληθυσμό 57 κατοίκους.

Γεωγραφία
Το χωριό βρίσκεται περίπου πέντε χιλιόμετρα νότια της πόλης της Νεάπολης.

Ιστορία

Οθωμανική Αυτοκρατορία
Στα τέλη του δέκατου ένατου αιώνα το χωριό είναι μουσουλμανικό ελληνόφωνο. Σύμφωνα με τον Βασίλ Kanchov το 1900 ζουν 300 βλαχάδες. Σύμφωνα με τα στατιστικά στοιχεία του ελληνικού προξενείου στην Ελασσόνα από το 1904 ζούσαν 320 βαλαχάδες.

Ελλάδα
Κατά τη διάρκεια του Πρώτου Βαλκανικού Πολέμου το 1912 το χωριό ενσωματώθηκε στο ελληνικό κράτος. Το 1913 στην πρώτη απογραφή της νέας κυβέρνησης στο Πυλώριο καταγράφηκαν 378 κάτοικοι. Στα μέσα της δεκαετίας του '20 ο μουσουλμανικός πληθυσμός απελάθηκε στην Τουρκία στο πλαίσιο της Συνθήκης της Λωζάνης και στη θέση του εγκαταστάθηκαν Πόντιοι πρόσφυγες από την Τουρκία. Το 1928 παρουσιάστηκε ως ένα απόλυτα προσφυγικό χωριό με 184 κατοίκους.

Χωριά του νομού Κοζάνης
Δήμος Βοΐου
Σκαλοχώρι Κοζάνης

Το Σκαλοχώρι είναι ένα χωριό της Ελλάδας, στον δήμο Βοΐου στην περιφέρεια Δυτικής Μακεδονίας. Το χωριό έχει πληθυσμό 102 κατοίκων.

Γεωγραφία

Το χωριό βρίσκεται βορειοδυτικά της Νεάπολης, που προεξέχει στο έδαφος του Άργους Ορεστικού.

Ιστορία

Στα οθωμανικά φορολογικά από το Σκαλοχώρι στα μέσα του 15ου αιώνα αναφέρεται από 26 αρχηγούς και των οικογενειών. Το συνολικό εισόδημα για την αυτοκρατορία από το χωριό είναι 1.757 ακτσές.

Στο τέλος του 19ου αιώνα το Σκαλοχώρι είναι ένα χωριό στη Νεάπολη. Ο εθνοτικός χαρακτήρας του χωριού δεν έχει αποσαφηνιστεί πλήρως. Βρίσκεται στα βουλγαρο-ελληνικά γλωσσικά σύνορα. Σύμφωνα με τον Βασίλ Κάντσοφ («Μακεδονία. Εθνογραφία και στατιστικά στοιχεία») το 1900 στο Σκαλοχώρι ζούσαν 370 Έλληνες Μουσουλμάνοι (βαλαχάδες). Ταυτόχρονα, αναφέρει το χωριό με 400 Έλληνες χριστιανούς

Στις αρχές του 20ου αιώνα το χωριό ελέγχονταν από χριστιανούς χωρικούς. Σύμφωνα με τον γραμματέα της Βουλγαρικής Εξαρχίας Ντίμιταρ το 1905 το χωριό έχει 475 Έλληνες χριστιανούς.

Ταυτόχρονα, σύμφωνα με ορισμένες πηγές, το χωριό έχει βουλγαρικό χαρακτήρα. Η Καστοριανή φιλανθρωπική αδελφότητα «Ελπίδα» το 1915 σημείωσε 145 βουλγαρικά σπίτια. Ο εθνοτικός χάρτης της Καστοριάς αδελφότητας στη Σόφια το 1940 το αναφέρει επίσης ως βουλγαρικό χωριό.

Κατά τη διάρκεια του Βαλκανικού Πολέμου το 1912 το χωριό περιήλθε στο ελληνικό κράτος. Στο χωριό σήμερα υπάρχει ένα εθνογραφικό μουσείο.

Χωριά του νομού Κοζάνης
Δήμος Βοΐου
Λιθουανικό δημοψήφισμα ανεξαρτησίας (1991)

Ένα δημοψήφισμα για την ανεξαρτησία πραγματοποιήθηκε στη Λιθουανία , στις 9 Φεβρουαρίου 1991. Εγκρίθηκε από το 93,2% των ψηφοφόρων. Ο αριθμός που ψήφισαν "ναι" ήταν το 76,5% του συνολικού αριθμού ψηφοφόρων, ξεπερνώντας κατά πολύ το όριο του 50%. Η ανεξαρτησία είχε ανακηρυχθεί στις 11 Μαρτίου 1990, και επιτεύχθηκε τον Αύγουστο του 1991.

Η ανεξαρτησία της Δημοκρατίας της Λιθουανίας αναγνωρίστηκε από τις Ηνωμένες Πολιτείες στις 2 Σεπτεμβρίου 1991. Στις 6 Σεπτεμβρίου του 1991, η Σοβιετική Ένωση έκανε το ίδιο.

Αποτελέσματα

Δείτε επίσης 
 Λετονικό δημοψήφισμα ανεξαρτησίας και δημοκρατίας (1991) 
 Εσθονικό δημοψήφισμα ανεξαρτησίας (1991) 
 Σοβιετικό δημοψήφισμα του 1991

Παραπομπές 

Διάλυση της Σοβιετικής Ένωσης
Δημοψηφίσματα στην Σοβιετική Ένωση
Δημοψηφίσματα στην Λιθουανία
Κάρολος Αύγουστος της Σαξονίας-Βαϊμάρης-Άιζεναχ (1844-1894)

Ο Κάρολος-Αύγουστος, γερμ. Karl-August (31 Ιουλίου 1844 - 20 Νοεμβρίου 1894) από τον Οίκο των Βέττιν ήταν διάδοχος της Σαξονίας-Βαϊμάρης-Άιζεναχ.

Βιογραφία
Ήταν ο μόνος γιος του Καρόλου-Αλεξάνδρου μεγάλου δούκα της Σαξονίας-Βαϊμάρης-Άιζεναχ και της Σοφίας των Νάσσαου, κόρης του Γουλιέλμου Β΄ των Κάτω Χωρών.

Οικογένεια
Νυμφεύτηκε το 1873 την 2η εξαδέλφη του Παυλίνα των Βέττιν, κόρη του Χέρμαν πρίγκιπα της Σαξονίας-Βαϊμάρης-Άιζεναχ και είχε τέκνα:
 Γουλιέλμος-Ερνέστος 1876-1923, μεγάλος δούκας της Σαξονίας-Βαϊμάρης-Άιζεναχ.
 Βερνάρδος Β΄ 1878-1900, απεβίωσε 22 ετών.

Πηγές
 Franz Xaver von Wegele (1882), "Karl August (Großherzog von Sachsen-Weimar-Eisenach)", Allgemeine Deutsche Biographie (ADB) (in German), 15, Leipzig: Duncker & Humblot.

Οίκος των Βέττιν
Γουλιέλμος Ερνέστος της Σαξονίας-Βαϊμάρης-Άιζεναχ

Ο Γουλιέλμος-Ερνέστος, γερμ. Wilhelm-Ernst (10 Ιουνίου 1876 - 24 Απριλίου 1923) από τον Οίκο των Βέττιν ήταν μέγας δούκας της Σαξονίας-Βαϊμάρης-Άιζεναχ (1901-18) και μετά τιτουλάριος μέγας δούκας της Σαξονίας-Βαϊμάρης-Άιζεναχ (1918-23).

Βιογραφία
Ήταν ο πρωτότοκος γιος του Καρόλου-Αυγούστου διαδόχου της Σαξονίας-Βαϊμάρης-Άιζεναχ και της Παυλίνας των Βέττιν, κόρης του Χέρμαν πρίγκιπα της Σαξονίας-Βαϊμάρης-Άιζεναχ.

Ήταν σαδιστής και την ημέρα της παραίτησής του απεκαλείτο "ο πιο αντιδημοφιλής πρίγκιπας της Γερμανίας".

Οικογένεια
Νυμφεύτηκε πρώτα το 1903 την Καρολίνα Ρόις, κόρη του Ερρίκου ΚΒ΄ πρίγκιπα του Γκράιτς. Το 1905 απεβίωσε η Καρολίνα από γρίπη, που ακολούθησε πνευμονία. Αυτή είναι η επίσημη εκδοχή· άλλη εκδοχή είναι ότι έγινε αυτόχειρας.

Το 1910 ο Γουλιέλμος-Ερνέστος έκανε δεύτερο γάμο με την  Φεοντόρα των Βέττιν, κόρη του Φρειδερίκου πρίγκιπα της Σαξονίας-Μάινινγκεν και είχε τέκνα:
 Σοφία 1911-1988, παντρεύτηκε τον Φρειδερίκο-Γκύντερ πρίγκιπα του Σβάρτσμπουρκ.
 Κάρολος-Αύγουστος 1912-1988, τιτουλάριος μέγας δούκας της Σαξονίας-Βαϊμάρης-Άιζεναχ.
 Βερτράνδος 1917-1986, πρίγκιπας της Σαξονίας-Βαϊμάρης-Άιζεναχ. Η κόρη του:
 Αικατερίνη-Θεοδώρα-Αδελαΐδα παντρεύτηκε τον Εμμανουήλ-Ιωσήφ πρίγκιπα του Χοεντσόλερν-Έμντεν (γιο του Φραγκίσκου-Ιωσήφ).
 Γεώργιος 1921-2011, πρίγκιπας της Σαξονίας-Βαϊμάρης-Άιζεναχ. Το 1953 αποκήρυξε το δικαίωμα διαδοχής του και άλλαξε το όνομά του σε Γιέρκ Μπρένα.

Παραπομπές

Οίκος των Βέττιν
Κακαβιά Αργυροκάστρου

Η Κακαβιά (αλβανικά: Kakavijë ή Kakavija) είναι χωριό και σημείο συνοριακού ελέγχου στην Επαρχία Αργυροκάστρου στα νότια της Αλβανίας. Είναι μέρος της περιοχής της Δρόπολης. Βρίσκεται στα βορειοδυτικά και σε μικρή απόσταση από το ελληνικό χωριό Κτίσματα. Ο πληθυσμός του χωριού είναι σχεδόν εξ ολοκλήρου ελληνικός.

Παραπομπές 

Χωριά του νομού Αργυροκάστρου
Συνοριακές διελεύσεις Ελλάδας-Αλβανίας
Χωριά της Αλβανίας
Νομός Αργυροκάστρου
Βόρεια Ήπειρος
Ελληνοαλβανικές σχέσεις
Βίλιγια Αλεκναϊτέ-Αμπραμικιενέ

Η Βίλιγια Αλεκναϊτέ-Αμπραμικιενέ (λιθουανικά: Vilija Aleknaitė-Abramikienė, γεννηθείσα στις 4 Μαΐου του 1957, στο Λιντουβέναϊ της επαρχίας Ρασεϊνιάι στην Λιθουανία) είναι Λιθουανή πολιτικός και μέλος του κοινοβουλίου (Σέιμας).

Βιογραφία 
Η Αλεκναϊτέ-Αμπραμικιενέ γεννήθηκε σε μια οικογένεια δημοσίων υπαλλήλων στο Λιντουβέναϊ της επαρχίας Ρασέινιαϊ στην Λιθουανία, στις 4 Μαΐου 1957.

Το 1975 η Αλεκναϊτέ-Αμπραμικιενέ αποφοίτησε από τη σχολή καλών τεχνών Μ.Κ. Τσιουρλιόνις, και το 1980 από το Λιθουανικό Ωδείο, ως πιανίστας και μουσικολόγος. Από το 1980 εργάστηκε στο ωδείο ως εξάρχων και εκπαιδευτής.

Η Αλεκναϊτέ-Αμπραμικιενέ εντάχθηκε στις δραστηριότητες του Σαγιούντις το 1988. Στις εκλογές του 1992, η Αλεκναϊτέ-Αμπραμικιενέ εξελέγη ως μέλος της Έκτης Σέιμας μέσα από το εκλογικό κατάλογο του Σαγιούντις. το 1993, ήταν ένα από τα ιδρυτικά μέλη του κόμματος της Εθνικής Ένωσης που προέκυψε από το Σαγιούντις. Είχε επανεκλεγεί στην Σέιμας στις εκλογές του 1996, του 2000, του 2004, του 2008 και του 2012.

Παραπομπές 

Λιθουανοί πολιτικοί
Ταπούτι

Η Ταπούτι, γνωστή και ως Ταπούτι - Μπελατεκαλίμ, ήταν μία γυναίκα που έζησε στην Μεσοποταμία την εποχή της Βαβυλωνιακής Αυτοκρατορίας και θεωρείται ο πρώτος γνωστός χημικός της αρχαιότητας. Η λέξη "μπελατεκαλίμ" που συνοδεύει το όνομά της σημαίνει "βασιλικός οικονόμος" και γι΄ αυτό γνωρίζουμε ότι ζούσε στο παλάτι έχοντας τη γενική επίβλεψή του. Μαζί της εργαζόταν και μία άλλη γυναίκα, η (-)νινού (δεν διασώζεται το πρώτο τμήμα από το όνομά της). Μαζί αυτές οι δύο γυναίκες ασχολήθηκαν με την αρωματοποιία εφευρίσκοντας και εφαρμόζοντας μεθόδους δικής τους επινόησης. Στην αρχαία Βαβυλωνία η αρωματοποιία ήταν εξαιρετικά σημαντική καθώς τα αρώματα χρησιμοποιούνταν εκτεταμένα για θρησκευτικούς και άλλους τελετουργικούς σκοπούς καθώς και στην ιατρική αλλά και τον καλλωπισμό. Το γεγονός ότι οι πρώτοι γνωστοί χημικοί της αρχαιότητας είναι γυναίκες δεν είναι τυχαίο καθώς οι διδικασίες και τα σκεύη που απαιτούνταν για την απόσταξη και την δημιουργία αρωμάτων έμοιαζαν και συχνά ταυτίζονταν με εκείνα που χρησιμοποιούσαν οι γυναίκες στη μαγειρική και το νοικοκυριό.

Δείτε επίσης 

 Ζωή Πορφυρογέννητη

Πηγές 
 Alic, Margaret (1986). Hypatia's Heritage. Beacon Press. ISBN 0807067318.
 Rayner-Canham, Marelene F. (2001). Women in Chemistry: Their Changing Roles from Alchemical Times to the Mid-twentieth Century. Chemical Heritage Foundation. ISBN 0941901270.

Παραπομπές 

Αλχημίστριες
Χημικοί
Επιστήμονες (γυναίκες)
Εφευρέτριες
Σμύρνη, η Καταστροφή μιας Κοσμοπολίτικης Πόλης, 1900-1922

Σμύρνη, η Καταστροφή μιας Κοσμοπολίτικης Πόλης, 1900-1920, είναι ένα ιστορικό ντοκιμαντέρ του 2012, σε σκηνοθεσία της Μαρίας Ηλιού.

Το ντοκιμαντέρ που είχε μεγάλη επιτυχία, φέρνει στο φως άγνωστο οπτικό αρχειακό υλικό για την Σμύρνη των αρχών του 20ου αιώνα από αρχεία της Αμερικής και της Ευρώπης. Φέρνει συγχρόνως μια νέα ματιά στην ιστορία της πόλης κρατώντας αποστάσεις τόσο από εθνικιστικές αφηγήσεις όσο και από αφηγήσεις που ωραιοποιούν τις δραματικές στιγμές της καταστροφής της κοσμοπολίτικης πόλης. Επίσης συνδυάζει την  Ιστορία,  με προσωπικές αφηγήσεις  από απογόνους της Χριστιανικής, Μουσουλμανικής και Αρμένικης κοινότητας. Ιστορικός σύμβουλος του ντοκιμαντέρ είναι ο ιστορικός Αλέξανδρος Κιτροέφ. Μιλούν στο ντοκιμαντέρ: Giles Milton (συγγραφέας του βιβλίου Χαμένος Παράδεισος), Αλέξανδρος Κιτροέφ (Haverford College), Θάνος Βερέμης (Πανεπιστήμιο Αθηνών), Βικτωρία Σολομωνίδου (Fellow, Kings College, δεύτερη γενιά με καταγωγή από την Σμύρνη), Ελένη Μπαστέα (University of New Mexico, τρίτη γενιά με καταγωγή από τη Σμύρνη), Leyla Neyzi (Sabanci University), Jack Nalbantian (γεννημένος στη Σμύρνη). Η παραγωγή είναι των μη κερδοσκοπικών οργανισμών Proteus NY Inc & Πρωτέας.

H προβολή του ντοκιμαντέρ ξεκίνησε στο Μουσείο Μπενάκη τον Ιανουάριο του 2012, όπου προβαλλόταν καθημερινά για τρεις μήνες, παράλληλα με μια φωτογραφική έκθεση σε επιμέλεια της Μαρίας Ηλιού. Επίσης κυκλοφόρησε φωτογραφικό λεύκωμα με τον ίδιο τίτλο και με την επιμέλεια των ίδιων συνεργατών. (Εκδόσεις Μουσείου Μπενάκη και Μίνωας).

Ελληνικά ντοκιμαντέρ
Λιθουανική νοηματική γλώσσα

Η Λιθουανική Νοηματική Γλώσσα (λιθουανικά: Lietuvių gestų kalba) είναι η εθνική νοηματική γλώσσα που χρησιμοποιείται στην Λιθουανία, με πολλές τοπικές παραλλαγές. Πολύ λίγα είναι γνωστά για την ιστορία της πριν από το 1945. Από το 1945 έως το 1990 χρησιμοποιήθηκε μαζί με τη Ρωσική Νοηματική Γλώσσα και οι δύο νοηματικές γλώσσες έγιναν πολύ παρόμοιες. Ρωσικά νοήματα που χρησιμοποιούνται με κάποια νοήματα της ΛΝΓ δείχνουν ότι η γλώσσα μπορεί να έχει αρχικά επηρεαστεί από την Ρωσική Νοηματική Γλώσσα. Όταν η Λιθουανία έγινε ανεξάρτητη, οι επαφές με την Ρωσική Νοηματική Γλώσσα σχεδόν κόπηκαν και τώρα αναπτύσσεται ως ανεξάρτητη γλώσσα, με κάποια επιρροή από τα διεθνή νοήματα.

Η γλωσσολογική έρευνα της ΛΝΓ ξεκίνησε το 1996, όταν αναγνωρίστηκε ως η μητρική γλώσσα των Κωφών. Από τότε δημοσιεύτηκε λεξικό της Λιθουανικής Νοηματικής Γλώσσας (με βάση την παραδοσιακή λέξη για τα νοήματα) σε 5 τόμους (συμπεριλαμβανομένων περίπου 3000 νοημάτων), μαζί με κάποια θεματικά λεξιλόγια και δίγλωσσα κείμενα στην ΛΝΓ και τα Λιθουανικά (συμπεριλαμβανομένου του Βιβλίου του Αδάμ). Τώρα πραγματοποιείται εργασία σε μία βάση για την ΛΝΓ. Επίσης γίνεται διδασκαλία της νοηματικής γλώσσας στους γονείς κωφών παιδιών, και υπάρχουν εκπαιδευτικοί που διδάσκουν την γλώσσα σε κωφούς μαθητές και διερμηνείς νοηματικής γλώσσας.

Παραπομπές 

 Kupčinskas, Dainora (natively Kupčinskaitė, Dainora), (1999). Issues in standardizing Lithuanian Sign Language, Lituanus 45.1:17–20.

Γλώσσες της Λιθουανίας
Λιθουανία-επέκταση
Νοηματικές γλώσσες
Λεονάρντας Σάουκα

Ο Λεονάρντας Σάουκα (λιθουανικά: Leonardas Sauka,  1931-2022) είναι Λιθουανός λαογράφος, γλωσσολόγος, διερμηνέας, καθηγητής, ακαδημαϊκός της Λιθουανικής Ακαδημίας Επιστημών (1996).

Βιογραφία 
Τελείωσε το γυμνάσιο στο Τέλσιαϊ. Το 1954, αποφοίτησε από το Κρατικό Πανεπιστήμιο του Βίλνιους. Από το 1957 εργάστηκε στο Ινστιτούτο Λιθουανικής γλώσσας και λογοτεχνίας της Ακαδημίας Επιστημών της Λιθουανικής ΣΣΔ.

Το 1965 εξέδωσε την μετάφραση του μυθιστορήματος "Καρναβάλι" της ουγγαρέζας συγγραφέως Μάγκντα Σαμπό (πρωτότυπος τίτλος: Álarcosbál, λιθουανικός τίτλος: Kaukių balius).

Από το 1993 έως το 2001 ήταν διευθυντής του Ινστιτούτου Λιθουανικής γλώσσας και λογοτεχνίας.

Το 1996 έγινε πλήρες μέλος της Ακαδημίας Επιστημών της Λιθουανίας.

Είναι μέλος της σύνταξης των κολλεγιακών επιστημονικών περιοδικών Lituanistica", "Lietuvių etnologija", "Demos", "Revue Baltique", και "Journal of Baltic Institute of Folklore".

Απεβίωσε στις 17 Οκτωβρίου 2022

Βραβεία 
 2005: Βραβείο Λιθουανικών Επιστημών
 2001: Βραβείο Γιόνας Μπασαναβίτσιους

Παραπομπές 

Λιθουανοί λαογράφοι
Η Μάχη των Φύλων (ταινία)

Η Μάχη των Φύλων (πρωτότυπος τίτλος: Battle of the Sexes) είναι αμερικανική ταινία του 2017 σε σκηνοθεσία των Τζόναθαν Ντέιτον και Βάλερι Φάρις και σενάριο του Σάιμον Μποφόι. Αναφέρεται στον αγώνα τένις μεταξύ της Μπίλυ Τζιν Κινγκ και του Μπόμπι Ριγκς,που διεξήχθη το 1973.

Πλοκή
ΗΠΑ, 1973. Οι κορυφαίες τενίστριες, μεταξύ αυτών η Μπίλυ Τζιν Κινγκ, δεn δέχονται να αμείβονται οκτώ φορές λιγότερο από τους τενίστες και αποχωρούν από τα τουρνουά και διαγράφονται από την ομοσπονδία. Η Κινγκ είναι παντρεμένη με τον Λάρι Κινγκ και ερωτεύεται την κομμώτρια Μέριλιν. Σε ένα τουρνουά η Μέριλιν την ακολουθεί και η ομοφοβική τενίστρια Μάργκαρετ Κορτ χαίρεται γιατί η Κινγκ θα είναι αποσπασμένη. Τελικά, η Κορτ κερδίζει την Κινγκ. Επιπλέον, ο Λάρι έχει καταλάβει ότι η Μπίλι και η Μέριλιν έχουν σχέση.

Παράλληλα, ο πρώην τενίστας και τζογαδόρος Μπόμπι Ριγκς έχει προτείνει στην Κινγκ να παίξουν ένα παιχνίδι μεταξύ τους και η Κινγκ αρνείται. Μετά τη νίκη της Κορτ επί της Κινγκ, ο Ριγκς απευθύνεται στην Κορτ και εκείνη δέχεται. Στον αγώνα, ο Ριγκς κερδίζει.

Μετά από αυτό το γεγονός, η Κινγκ εξοργίζεται και δέχεται να παίξει με τον Ριγκς, για να αποδείξει ότι μπορεί μία γυναίκα να κερδίσει έναν άντρα στο τένις. Ωστόσο, η ψυχολογία της πέφτει, καθώς χωρίζει με τη Μέριλιν και στον επόμενο αγώνα δεν έχει καλή απόδοση. Εξαφνίζεται για λίγες μέρες και είναι άρρωστη.

Την ημέρα του αγώνα, η Μέριλιν φτάνει στο γήπεδο λίγο πριν ξεκινήσει ο αγώνας. Συναντιούνται με την Κινγκ στα αποδυτήρια και μένουν μόνες τους. Μετά από λίγο, ο αγώνας ξεκινά. Στην αρχή παίρνει προβάδισμα ο Ριγκς, όμως η Κινγκ κερδίζει και τα τρία σετ. Στο τέλος, πηγαίνει για λίγο στα αποδυτήρια μόνη της και κλαίει και μετά βγαίνει πάλι στο γήπεδο, σε ένα κοινό που την αποθεώνει.

Διανομή

Βραβεία/Διακρίσεις
Στις Χρυσές Σφαίρες η ταινία ήταν υποψήφια στις κατηγορίες Α' Γυναικείου Ρόλου (Έμμα Στόουν) και Α' Ανδρικού Ρόλου (Στιβ Καρέλ).

Στα Βραβεία Satellite είναι υποψήφια σην κατηγορία Α' Γυναικείου Ρόλου (Έμμα Στόουν) και στα Βραβεία Σωματείου Ηθοποιών στην κατηγορία Β' Ανδρικού Ρόλου (Στιβ Καρέλ).

Παραπομπές

Ταινίες του 2017
Αγγλόφωνες ταινίες
Αμερικανικές ταινίες
Αμερικανικές δραματικές κωμικές ταινίες
Αμερικανικές αθλητικές ταινίες
Αμερικανικές ταινίες συσχετιζόμενες με ΛΟΑΤ
Ταινίες βασισμένες σε πραγματικά γεγονότα
Ταινίες με θέμα τον σεξισμό
Φεμινιστικές ταινίες
Σίγκτρυγκ Γκνίπασον

Ο Σίγκτρυγκ Γκνίπασον ήταν βασιλιάς της Δανίας σύμφωνα με τον Αδάμ της Βρέμης που βασίλευσε τον 10ο αιώνα και ανήκε στον Οίκο του Όλαφ.
Ο Σίγκτρυγκ ήταν γιος του Γκνίπα και μιας Δανίδας ευγενούς με το όνομα Ασφρίντ, σύμφωνα με τον Αδάμ της Βρέμης έγινε βασιλιάς της Δανίας κατά την διάρκεια της αρχιεπισκοπής του Χόγκερ της Βρέμης (909 - 917). Το όνομα του απομνημονεύεται σε δυο Ρουνικές λίθους που βρέθηκαν κοντά στο Σλέσβιχ με ονόματα DR2 και DR4 οι οποίες ανεγέρθησαν από την μητέρα του μετά τον θάνατο του για να εγγυηθεί ότι η περιοχή αποτελούσε την ισχυρή βάση της οικογένειας. 

Με βάση την μαρτυρία του Σβεν Β΄ της Δανίας ο Αδάμ της Βρέμης αναφέρει ότι ο Αρθακανούτος Α΄ ήρθε στην Δανία και αμέσως εκθρόνισε τον νεαρό βασιλιά Σίγκτρυγκ ωστόσο άλλες πηγές παρουσιάζουν τον Χνίπα που ταυτίζεται με τον πατέρα του Σίγκτρυγκ Γκνίπα να βασιλεύει μέχρι το 934. Ο Σνόρρι Στούρλουσον αναφέρει την ήττα του Γκνίπα από τον Γκορμ τον Παλαιό τοποθετώντας τον θάνατο του αργότερα σε σχέση με τον Αδάμ της Βρέμης. Ο Αδάμ αναφέρει την ύπαρξη και άλλων Δανών βασιλέων εκείνη την εποχή σαν απόδειξη ότι τον θρόνο στην Δανία δεν τον κατείχε μονάχα ένας βασιλιάς.

Παραπομπές

Πηγές

A. V. Storm, "Pages of Early Danish History, from the Runic Monuments of Sleswick and Jutland", The Saga=Book of the Viking club, vol. 2.

Βασιλείς της Δανίας
Όλαφ ο Γενναίος

Ο Όλαφ ο Γενναίος σύμφωνα με τον Σβεν Β΄ της Δανίας και τον Αδάμ της Βρέμης ήταν Σουηδός οπλαρχηγός που κατέκτησε τη Δανία γύρω στο 900 και ίδρυσε τον Οίκο του Όλαφ που βασίλευσε στη χώρα για σύντομο χρονικό διάστημα. Ο Όλαφ ανέτρεψε τον Όλαφ Σίγκουρντσον ο οποίος ήταν γιος του Σίγκουρντ φίδι-στο-μάτι.
Οι γιοι του Όλαφ ήταν οι Γκιρντ και Γκνίπα που βασίλευσαν μαζί σύμφωνα με τη Σουηδική παράδοση. Οι γιοι του Γκνίπα ήταν ο Θόρκελ Γκνίπασον και ο Σίγκτρυγκ Γκνίπασον ο οποίος διαδέχθηκε τον πατέρα του, τα ονόματα τους αναφέρονται σε Ρουνική λίθος με τα ονόματα DR2 και DR4 που ανεγέρθησαν κοντά στο Σλέσβιχ από τη μητέρα τους Ασφρίντ μετά τον θάνατο του Σίγκουρντ. 

Βασιλείς της Δανίας
Ήμι-μυθικοί βασιλείς της Σουηδίας
Οίκος του Όλαφ

Ο Οίκος του Όλαφ ήταν μια μικρή βασιλική δυναστεία η οποία βασίλευσε στην Δανία για σύντομο χρονικό διάστημα στα τέλη του 9ου αιώνα και στις αρχές του 10ου αιώνα με ιδρυτή έναν Σουηδό οπλαρχηγό τον Όλαφ τον Γενναίο που κατέκτησε την χώρα. Τα ονόματα των μελών της δυναστείας επιβεβαιώνονται από δυο Ρουνικές λίθους με τα ονόματα DR2 και DR4 που ανεγέρθησαν κοντά στο Σλέσβιχ.

Γενεαλογικό δέντρο του Οίκου του Όλαφ

Βασιλείς της Δανίας
Ξηροχώρι Θεσσαλονίκης

Το Ξηροχώρι είναι χωριό του νομού Θεσσαλονίκης το οποίο υπάγεται στον δήμο Χαλκηδόνος, Βρίσκεται σε απόσταση τριάντα περίπου χιλιομέτρων από την πόλη της Θεσσαλονίκης και σε υψόμετρο περίπου 200 μέτρων.

Ο παλιός συνοικισμός του χωριού βρισκόταν στην περιοχή της εκκλησίας του Αγίου Δημητρίου και ονομαζόταν Γκιόρδενα.

Ανατρέχοντας στην ιστορία των σημερινών κατοίκων του χωριού, παρατηρούμε πως στις αρχές του 1925, πήγαν και εγκαταστάθηκαν εκεί προσφυγικές οικογένειες προερχόμενες από το Αλεπλί της Αδριανούπολης. Στα μέσα του 1925 ήρθαν από τη Θεσσαλία Σαρακατσάνοι οι οποίοι αγόρασαν μεγάλες αγροτικές εκτάσεις ως βοσκοτόπια για τα πρόβατά τους. Λίγους μήνες αργότερα και άλλες σαρακατσάνικες οικογένειες από τη Μακεδονία εγκαταστάθηκαν σε αυτό αγοράζοντας και τα υπόλοιπα κτήματα. Τον Αύγουστο του 1926 εγκαταστάθηκαν στη Γκιόρντενα πρόσφυγες από το Μιστί της Καππαδοκίας, που αποτέλεσαν και τον βασικό κορμό του νέου συνοικισμού. Λόγω της θέας του, θεωρήθηκε καλό από τους Μιστιώτες να το μετονομάσουν σε Καλλιθέα, αλλά, επειδή η ξηρασία ταλαιπωρούσε τους κατοίκους, αποφάσισαν να το ονομάσουν Ξηροχώρι. Σχεδόν ταυτόχρονα με τους Μιστιώτες, εγκαταστάθηκαν σε αυτό και τέσσερις με πέντε οικογένειες Καυκασίων.

Στην απογραφή πληθυσμού του 2001 στο Ξηροχώρι έμεναν 656 κάτοικοι, ενώ στην απογραφή του 2011 έμεναν 567.

Χωριά του νομού Θεσσαλονίκης
Δήμος Χαλκηδόνος
Κρακούναϊ

Το Κρακούναϊ (λιθουανικά: Krakūnai) είναι ένα χωριό στην Λιθουανία, στα σύνορα με τη Λευκορωσία. Είναι ένα παλιό χωριό, που αναφέρθηκε γραπτώς για πρώτη φορά το 1433 όταν ο Γιόνας Γκοστάουτας έλαβε το Ντιεβενίσκες και 26 γύρω χωριά από τον Μεγάλο Δούκα Σιγισμούνδο Κεστουταΐτις. Το χωριό είχε 302 κατοίκους το 1931, 283 το 1959, 249 το 1970, και 215 το 1979. Σύμφωνα με την απογραφή του 2011, είχε 86 κατοίκους. Στις 19 Μαΐου 1991, ο Λιθουανός συνοριακός φύλακας Γκιντάρας Ζαγκούνις σκοτώθηκε στο χωριό από τις Σοβιετικές δυνάμεις ΟΜΟΝ. Ήταν η πρώτη θανάσιμη επίθεση σε λιθουανικά σύνορα. Ένα μνημείο πέντε μέτρων στην μνήμη του ανεγέρθηκε το 2004.

Παραπομπές 

Πόλεις της Λιθουανίας